Tomáš Hudák

**Tomáš Hudák** (* 7. október 1980, Košice) je slovenský stand-up komik, scenárista, moderátor, textár a bývalý novinár. 

Hudák začínal najprv ako novinár, už počas pôsobenia v denníku SME sa však snažil presadiť ako humorista a politicko-satirický komentátor. Jeho webová videorelácia *Svet Tomáša Hudáka* (2007 – 2010) bola prvým internetovým satirickým programom na Slovensku.

V roku 2009 sa prvýkrát postavil pred publikum ako komik v bratislavskom *Nu Spirit klube* na stand-up comedy večeri *Silné reči*. Odvtedy vystupuje pod touto značkou pravidelne.

Je známy svojou občasnou hudobnou spoluprácou s raperom Benem, s ktorým nahrali skladby ako „Vlastenecká“ či „Fajn deň“. S raperom Vecom zase účinkoval v ich spoločnom hudobno-komediálnom projekte na festivaloch Kremnické Gagy, Letavy, Piešťanské zábaly či Európska noc výskumníkov. Na albume *Námestie slobody* (2024), ktorý vydali Vec a Supa, hosťuje Hudák v skladbe „Sobota ráno“ pod pseudonymom MC Kadush.

S Matejom Adámym, Samom Trnkom a Jurajom „Šokom“ Tabačekom založil prvú roast comedy šou na Slovensku pod názvom *Na facku*.

V Rádiu FM štyri roky moderoval spolu s Ludvíkom Baginom zábavnú reláciu *Od veci*, ktorej súčasťou bolo aj improvizačné trio 3T a ktorá sa dočkala aj svojej televíznej podoby v RTVS. Niektoré skeče z relácie vyšli pod rovnakým názvom v roku 2016 aj knižne vo vydavateľstve Ikar.

Scenáristicky sa podieľal na televíznych programoch *[[Zlaté časy (televízna relácia)|Zlaté časy]]* (RTVS, 2017 – od druhej série), *[[Heslo (televízna relácia)|Heslo]]* (TV JOJ, 2017), *Topaplikácie* (TV Markíza, 2016 – ako jeden zo štyroch scenáristov), *Čau, Lujza!* (TV JOJ, 2019 - ako jeden z troch scenáristov), *Boli sme pri tom* (RTVS, 2021), *Boris a Brambor* (RTVS, 2020) a *Hit roka* (RTVS, 2023).

V televízii účinkuje ako jeden zo stálych glosátorov v zábavnom programe Sedem (TV JOJ, 2020).

Spolu so Samom Trnkom je autorom silvestrovského rozhlasového zábavníka *Od ucha k bruchu* (2017), v ktorom obaja spolu aj účinkovali. Na jeho základe vznikol rozhlasový program *Skúška sirén*, ktorý od septembra 2018 do augusta 2025 pravidelne vysielal Slovenský rozhlas. Reláciu zrušilo nové vedenie STVR v lete 2025. 

Pravidelne prispieva svojimi stĺpčekmi do Denníka N. V marci 2023 na neho a komentátorov Mariána Leška a Michala Havrana podala strana Smer-SD za vyjadrenia v článkoch trestné oznámenie. Smeru prekážalo označenie strany za „organizovanú zločineckú skupinu“. Prokuratúra neskôr trestné oznámenie na Tomáša Hudáka za krivé obvinenie zamietla.

Od októbra 2022 pripravuje Tomáš Hudák spolu s Palom Tehlárom podcast *Off The Ice* o dianí v kanadsko-americkej hokejovej lige NHL, ktorý vychádza na týždennej báze a je okrem podcastových platforiem dostupný aj v aplikácii Denníka N.

V roku 2023 si zahral vo filme *[[Invalid (film)|Invalid]]*.

V novembri 2025 vo vydavateľstve Marenčin PT knižne debutoval románom *Amerikáni* z prostredia slovenských vysťahovalcov v Pittsburghu, ktorí na začiatku 20. storočia bojovali o svoje práva v oceliarskom srdci Spojených štátov.

## Životopis
Tomáš Hudák vyrastal v obci Čaňa pri Košiciach, odkiaľ pochádza jeho mama Mária. Má šiestich mladších súrodencov, dvoch bratov a štyri sestry. Meno Tomáš dostal po svojom otcovi, rovnako sa volal aj jeho starý otec, rodák z Kokšov-Bakše.

Od ôsmich rokov sa začal zajakávať, a aj keď sa mu túto rečovú chybu podarilo výrazne potlačiť, s koktaním bojuje dodnes a je aj častou témou jeho standupových vystúpení.

Po skončení Základnej školy v Čani pokračoval v štúdiu na Gymnáziu sv. Tomáša Akvinského v Košiciach, kde maturoval v roku 1999.

Už počas štúdia na gymnáziu sa venoval písaniu, básnicky publikoval v časopise Dotyky, prispieval do študentskej prílohy denníka Korzár a v roku 1998 vyhral so svojou esejou *Eurojazyk* súťaž vyhlásenú *Nadáciou otvorenej spoločnosti OSF*.

Dva roky študoval žurnalistiku na Filozofickej fakulte Univerzity Komenského v Bratislave (1999 – 2001) a tri roky (2001 – 2004) divadelnú dramaturgiu na bratislavskej VŠMU v ročníku Juraja Nvotu. Po prerušení štúdia žil dva roky v Londýne. Po návrate na Slovensko už v štúdiu nepokračoval.

Začínal ako novinár v novovzniknutom spravodajskom portáli Aktuálne.sk (september 2006 – február 2007), odkiaľ v roku 2007 prestúpil do denníka SME, kde pôsobil ako zahraničnopolitický redaktor. V roku 2010 odišiel do televízie Markíza. Z editora *Nočných správ* sa neskôr stal jedným z vedúcich vydania hlavnej spravodajskej relácie *[[Televízne noviny (Markíza)|Televízne noviny]]*.

O dva roky neskôr, v novembri 2012, po zvolení Václava Miku za riaditeľa RTVS, prijal ponuku pracovať ako vedúci vydania večerných *Správ RTVS*. Vo verejnoprávnej televízii strávil štyri roky. V auguste 2016 definitívne odišiel zo spravodajstva a začal sa venovať výlučne stand-up comedy a scenáristike.

V roku 2016 sa oženil s výtvarníčkou a hudobníčkou Broňou Schragge. Majú jedno dieťa. Žijú v Bratislave.

## Internet
Hudák na seba prvýkrát výraznejšie upozornil v internetovej relácii *Svet Tomáša Hudáka* na portáli TV SME. Politicko-satirický týždenník pripravoval od októbra 2007 s režisérom a bývalým spolužiakom z VŠMU Lukášom Kodoňom a študentom filmovej scenáristiky a vtedajším webovým editorom sme.sk Mirom Šifrom.

Relácia si rýchlo našla svojho diváka a tešila sa pomerne veľkej sledovanosti. Medzi najsledovanejšie diely patrili najmä špeciály ako *Odpočet vlády z Kráľovej hole* či paródia na kampaňové video *Oklamte Čecha*, v ktorom si zahral aj spoluscenárista Miro Šifra. 

V roku 2010 si jeho satirickú kritiku nacionalistických tendencií na Slovensku všimol aj denník New York Times v obsiahlom materiáli o tzv. vlasteneckom zákone, ktorý nariaďoval hranie hymny na školách pred vyučovaním.

Za necelé tri roky vyprodukovali Hudák-Kodoň-Šifra niekoľko pesničkových špeciálov, v ktorých sa Hudák prvýkrát predstavil ako textár a spevák. Či už ide o skladby ako *„Song pre Roberta“* alebo *„Vlasteneckú“*, ktorá vznikla v spolupráci s raperom Benem z Modrých hôr.

Relácia skončila na jeseň 2010 pred avizovaným prestupom Tomáša Hudáka do Markízy. Hudák sa tento formát pokúsil oživiť aj na markizáckom portáli tvnoviny.sk, ale bez Kodoňa a Šifru to už nedosahovalo úroveň predošlých dielov a po niekoľkých častiach reláciu zrušil.

V októbri 2020 sa objavil v novom internetovom projekte *Navážno*, ktorý vznikol primárne pre televízny portál silnereci.sk. S komikmi Matejom Adámym, Jakubom Gulíkom a Matejom Makovickým parodovali formáty politických debát. Pre zánik televízneho projektu Silných rečí bolo nakrútených len 8 dielov. 

V decembri 2023 sa ako autor a moderátor objavil po boku Michaela Szatmaryho v internetovej minisérii *Platí ešte Desatoro?*, ktorú pre Tachles TV zastrešil aj ako scenárista. Nebola to jeho prvá spolupráca s portálom pre židovskú komunitu na Slovensku a v Česku. Autorsky sa podieľal aj na televíznej sérii *Nehádž flintu do Žida* o koreňoch antisemitizmu.

## Stand-up comedy
Tomáš Hudák vystúpil prvýkrát na stand-up comedy šou 23. novembra 2009 v dnes už neexistujúcom bratislavskom Nu Spirit Clube na Šafárikovom námestí v rámci šou *Silné reči* Jána Gorduliča. V klube bol s Benem a počas večera sa rozhodol prihlásiť na open mic, teda vystúpenie mimo ohlásených účinkujúcich.

Jeho materiál o koktaní mal u publika úspech a Jano Gordulič ho pozval aj na ďalšiu šou. Silné reči sa tak stali Hudákovou domovskou scénou, aj keď neskôr začal účinkovať aj v šou Sama Trnku *Pančlajn*, ktorá vznikla v klube *KC Dunaj*.

Bol aj pri dnes už legendárnom comedy vystúpení *Expanzia* v bratislavskom pivovare na Námestí SNP, ktorú moderoval Martin „Pyco“ Rausch a ktorá bola prvým veľkým predstavením vtedajších komikov.

Hudák sa stal stálou súčasťou zoskupenia *Silné reči*, ako jeden z prvých Slovákov vystúpil aj v českej comedy šou *Na stojáka*, ktorá hosťovala v bratislavskom Divadle West.

Viackrát vystúpil v pražskom klube *Phenomen*, kde sa zoznámil s českými komikmi Petrom Vydrom, Danielom Čechom a Lukášom Pavláskom.  

Je častým hosťom v českej televíznej šou *Comedy Club* na stanici Paramount Network, ktorú moderuje Tomáš Jeřábek. 

Dnes je pravidelným účinkujúcim na výjazdoch *Silných rečí* po Slovensku, predstavil sa však aj publiku v Dubline, Bruseli, švajčiarskom Interlakene či na londýnskom festivale stand-up comedy *Borsch*.

V roku 2021 predstavil publiku svoj prvý stand-upový hodinový špeciál pod názvom Koniec srandy, s ktorým vystúpil v Bratislave, Žiline, Prešove a Banskej Bystrici. V roku 2024 mal premiéru spoločný stand-up comedy špeciál s Michaelom Szatmarym s názvom *Konečne spolu*, ktorý dvojica komikov predstavila na tour aj v Česku.

Ako stand-up komik účinkoval na viacerých festivaloch, vrátane Pohody, Grape, festivalu Lumen v Trnave či divadelného festivalu Scénická žatva v Martine. V roku 2022 získal spolu so Simonou Salátovou, Gabom Žifčákom a Joeom Trendym na festivale Kremnické Gagy ocenenie Zlatý gunár v kategórii divadelné umenie.

Na jeseň 2012 sa Tomáš Hudák po vzore amerických roast shows Deana Martina pokúsil o niečo podobné aj na Slovensku. Na spoluprácu oslovil Mateja Adámyho a bývalého kolegu zo SME TV Sama Trnku. Ku trojici pribudol Juraj Šoko Tabaček a v novembri 2012 mala v KC Dunaji premiéru prvá slovenská roast comedy šou s názvom *Na facku*. Jej prvým hosťom bol spisovateľ Michal Hvorecký.

V priestoroch Dunaja stihla štvorica roastovať ešte Adelu Banášovú, Toma Nicholsona, Ivetu Radičovú, Štefana Hríba, Petra Lipu, Rada Procházku, Michala Havrana a Milana Lasicu. Po presune šou do mestského divalda DPOH na Laurinskej ulici sa do horúceho kresla posadili aj Matej Sajfa Cifra, Marcel Merčiak, Petra Polnišová, Štefan Skrúcaný, raper Vec, Martin Nikodým, Kristína Farkašová, Milan Kňažko, Oliver Andrásy, Milan Junior Zimnýkoval, Andy Kraus, Zuzana Kovačič-Hanzelová a Boris Valábik.

## Rozhlas a televízia
V roku 2013 začalo Rádio_FM vysielať humoristickú reláciu *Od veci_FM* založenú na improvizačných skečoch trojice Juraj Šoko Tabaček, Stano Staško a Lukáš Púchovský. Moderátorskej úlohy sa zhostili Ludvík Bagin a Tomáš Hudák. O zábavný formát na vlnách Rádia_FM prejavil záujem jeho vtedajší riaditeľ a filmár Maroš Hečko.

Relácia si veľmi rýchlo získala ohlas u poslucháčov a patrila dlhodobo k najsťahovanejším podcastom rádia. O dva roky neskôr na popud Maroša Hečka vznikla aj jej televízna verzia, ktorá sa dočkala v RTVS aj druhej série. Za necelých päť rokov vzniklo v rozhlase cez sto dielov, v ktorých sa vystriedali desiatky hudobných aj iných hostí. Posledný diel sa vysielal 28. decembra 2017.

Na túto spoluprácu nadviazala štvorica Hudák, Tabaček, Staško a Púchovský v auguste 2018, kedy sa na obrazovky televízie JOJ dostal zábavný formát Päťka. Štvorica komikov v ňom vtipne spovedá a griluje známe slovenské celebrity. 

Po svojom odchode zo spravodajstva RTVS sa popri stand-up comedy začal Hudák venovať aj televíznej scenáristike. Na jeseň 2016 dostal ponuku spolupracovať na znovuobnovenej relácii *[[Zlaté časy (televízna relácia)|Zlaté časy]]*, ktorú moderovala Eňa Vacvalová. V novom šate k nej pribudol aj stály hosť Milan Lasica.

Hudák sa už predtým scenáristicky spolupodieľal na relácii *Topaplikácie*, ktorú pre TV Markíza moderoval Ján Gordulič.

V roku 2017 bol pri rozbehu novej súťažno-zábavnej relácie *[[Heslo (televízna relácia)|Heslo]]*, ktorú vysielala televízia JOJ. Spolu s Denisom Schvarczom pripravoval počas majstrovstiev sveta v hokeji 2017 aj dennú zábavnú reláciu *Mixzóna*, ktorú na preskačku moderovali Marcel Merčiak a Slavo Jurko. Nebola to prvá spolupráca s Denisom Schvarczom z portálu *Takurciteee.sk*. Už v máji 2015 sa objavili v trojdielnom projekte RTVS *Predĺženie*, ktorý Tomáš Hudák autorsky pripravoval.

V roku 2020 sa stal scenáristom zábavnej šou Mariána Gáboríka a Borisa Valábika s názvom *Boris a Brambor*, ktorá mala premiéru na obrazovkách RTVS 6. októbra 2020. Hudák sa autorsky podieľal na všetkých dieloch oboch sérií televíznej verzie obľúbeného podcastu. 

V roku 2023 sa ako scenárista podpísal aj pod hudobno-zábavný program *Hit roka*, ktorý RTVS vysielala pri príležitosti 30. výročia vzniku Slovenskej republiky. Relácia sa dočkala aj svojej druhej série, v ktorej sa Hudák objavil už aj ako jeden z glosátorov.  

Na jeseň 2020 sa tiež premiérovo objavil v glosátorskom programe Sedem, ktorý vysiela televízia JOJ. Po boku Eni Vacvalovej, Oľgy Feldekovej, Milana Lasicu a Milana Kňažka patril k najmladším glosátorom relácie. Vo svojej úvodnej sezóne sa obtýždenne striedal s Jánom Snopkom a Borisom Farkašom. Od jesene 2021 patrí k stálym hosťom. 

V novembri 2017 spolu so Samom Trnkom napísali a nahrali rozhlasový silvestrovský zábavník pre Rádio Slovensko pod názvom *Od ucha k bruchu*. V dvojhodinovej šou im sekundoval hudobník Kamil Mikulčík a vystúpili v nej hostia ako Lujza Garajová Schrameková, Lucia Hurajová, Ady Hajdu, Jozef Ľupták a Marcel Merčiak, ktorí si s autormi a moderátormi zároveň aj zahrali v jednotlivých skečoch. Program mal premiéru 31. decembra 2017 na Rádiu Slovensko. 

Na jeho základe vznikol humoristický zábavník Skúška sirén, ktorý Slovenský rozhlas vysielal pravidelne od septembra 2018. Autorskú dvojicu Trnka-Hudák dopĺňal herecky a od klavíra Kamil Mikulčík. Po siedmich rokoch reláciu v auguste 2025 zrušila nová riaditeľka STVR Martina Flašíková, údajne so zámerom zvyšovania kvality, atraktivity a počúvanosti. Autori relácie tvrdili, že išlo o politicky motivované rozhodnutie. Hudák v rozhovore pre denník SME ako dôvod zrušenia naznačil tlaky zo strany ministerky kultúry Martiny Šimkovičovej. 

## Film
V roku 2022 sa Tomáš Hudák objavil prvýkrát na filmovom plátne v debute režiséra Juraja Bohuša s názvom *Stand up*. Road movie o začínajúcom stand-up komikovi Mišovi, ktorého hral Ondrej Kovaľ, vychádza z reálneho prostredia slovenskej stand-upovej scény a tak sa vo filme mihli viacerí reálni stand-up komici ako Michael Szatmary, Matej Adámy, Ján Gordulič, Jakub Gulík či Simona Salátová. V jednej z mikroúloh si zahral aj Hudák.

O rok neskôr obsadil režisér Jonáš Karásek Tomáša Hudáka do epizódnej úlohy čašníka v záverečnej scéne svojej čiernej komédie *Invalid*, ktorá sa stala jedným z najúspešnejších slovenských filmov roku 2023. Hudák si tak zahral po boku Zdeňka Godlu, Gregora Hološku či Michala Kubovčíka v epickej scéne záverečnej hromadnej bitky. Postavu čašníka mal pôvodne stvárniť Michal Hudák, ktorý však v tom čase nemohol nakrúcať. Voľba tak padla na iného Hudáka. 

## Literatúra
Hudák básnicky publikoval v časopise *Dotyky*, venuje sa aj piesňovým textom. Jeho text *„Len ty“* sa objavil na druhom albume Katky Koščovej *[[Naboso]]*. Na albume Kamila Mikulčíka *40 zím*[1] (2020) sa podieľal tromi textami. 

V roku 2010 napísal piesňové texty pre divadelnú hru *Oko za oko* od Williama Shakespeara, ktorú pre Letné shakespearovské slávnosti režíroval Michal Vajdička. Hudbu k textom zložil Marián Čekovský.[2]

V novembri 2025 mu vo vydavateľstve Marenčin PT vyšiel román Amerikáni, ktorý je príbehom mladého emigranta Andyho, ktorý krátko pred prvou svetovou vojnou prichádza do amerického Pittsburghu. V cudzom prostredí, kde Slováci neboli vítaní, sa musí tak ako väčšina prisťahovalcov vysporiadať s vykorisťovaním, útlakom a ťažkou prácou v oceliarňach. Rozhodne sa vzoprieť írskej oceliarskej mafii a zrodí mýtus o robotníckom hrdinovi, ktorý sa stal legendou. 

Príbeh o priateľstve, odvahe a hľadaní svojej identity historicky verne zachytáva osudy slovenských imigrantov v Pittsburghu, ktorí sa v čase epidémie španielskej chrípky a veľkého oceliarskeho štrajku dokázali postaviť za svoju komunitu a jej práva. Hudák sa voľne inšpiroval príbehom svojho prastarého otca, ktorý strávil v Amerike takmer osem rokov.

## Zaujímavosti

* Tomáš Hudák sa venuje žánru street-poetry. S trojicou mladých básnikov známych pod menom *Tvorlístok* (Šimon Ondruš, Matúš Oparty a Michal Baláž) píšu pre ľudí básne na počkanie na starých písacích strojoch. Pravidelne sa objavujú na bratislavskom Dobrom trhu, písali aj na festivale Pohoda.
* V detskom časopise Bublina je autorom komiksu *Oliho banda*, ktorý vychádza pravidelne od prvého čísla a ktorý kreslí jeho manželka Broňa Schragge.
* Spolu s Palom Tehlárom stojí za hokejovým podcastom *[https://offtheicepodcast.podbean.com Off The Ice]*, ktorý mapuje dianie v NHL a vychádza na týždennej báze.
* V lete 2024 založil ako hokejový nadšenec amatérsky hokejový tím Pressburg Reapers, ktorý je od sezóny 2024/25 účastníkom Ružinovskej amatérskej hokejovej ligy RAHL. 
* S komikom Jakubom Gulíkom, známym aj z internetového formátu Ťažký týždeň, stojí za projektom Pohni hlavou, ktorý je zameraný na propagáciu kritického myslenia na školách.
* Otvorene sa hlási k ateizmu, je zástancom odluky cirkvi od štátu a kritikom fundamentálnych náboženských hnutí.

## Referencie

## Externé odkazy
* 

Kategória:Slovenskí komici
Kategória:Slovenskí scenáristi
Kategória:Slovenskí moderátori
Kategória:Osobnosti z Košíc
Kategória:Stand-up komici